Margit Johnsen

**Margit Johnsen Godø**, også kjent som **Malta-Margit** (1913–1987), var en norsk krigsseiler. For sin innsats i konvoifart til Malta i 1942 ble hun tildelt St. Olavsmedaljen med ekegren. Hun mottok også Krigsmedaljen og British Empire Medal og er den høyest dekorerte norske kvinne fra andre verdenskrig. Hennes historie fortelles i sjøfarts- og krigslitteraturen som et eksempel på kvinners innsats under verdenskrigen. 

## Liv og virke

### Førkrigsår
Margit Johnsen ble født 31. januar 1913, og var fra Aspøya i Ålesund. Etter endt skolegang flyttet hun til Oslo og arbeidet på en kafé. I 1934 reiste hun til sjøs, i en alder av 21 år, og gikk om bord i MS «Tudor», et moderne stykkgodsskip. Hun hadde en drøm om å komme til Cuba og danse Rumba.

### Torpedert i juni 1940
Johnsen seilte for rederiet Wilh. Wilhelmsen som salongpike. Hun tjenestegjorde om bord MS «Tudor», som ved det tyske angrepet på Norge 9. april 1940 var i Middelhavet, og ble underlagt det norske statsrederiet Nortraship. Den 12. juni gikk skipet i konvoi fra Gibraltar og 19. juni 1940 opplevde Johnsen å bli torpedert med MS «Tudor» nordvest av Kapp Finisterre, underveis til Storbritannia. Johnsen og resterende mannskap, med unntak av én, overlevde torpederingen.

### Dødskonvoiene til Malta 1942

I 1942, da aksemaktene (alliansen mellom Italia, Tyskland, Japan og en rekke andre land under andre verdenskrig) beleiret den strategisk viktige britiske besittelsen Malta, var Johnsen på MS «Talabot» i fart på Middelhavet. I Alexandria i Egypt ble skipet hennes beordret til konvoitjeneste, med Malta som mål. På grunn av den store faren ble konvoiene til Malta kjent som dødskonvoiene. Konvoien som nå skulle av gårde, med kodenavnet MW10, ble omtalt som en selvmordskonvoi.

Skipsføreren på MS «Talabot», Albert Toft, tilbød Johnsen å mønstre av i Egypt, men hun valgte å følge sine skipskamerater på den farefulle ferden som lå foran dem. Konvoiens fire handelsskip var MS «Breconshire», MS «Clan Campbell», MS «Pampas» og MS «Talabot». De var lastet med ammunisjon, bensin, parafin, kull og hvete, samt andre varer Malta hadde behov for. Konvoiens betydning var tydelig ved at de fire handelsskipene ble eskortert av en styrke på 20 britiske krigsskip, ellers var en eskorte på fire krigsskip regnet som bra for 20 handelsskip. 

Konvoien la ut fra Alexandria 20. mars 1942 og to dager senere ble den angrepet av italienske fartøyer, samt italienske og tyske fly. Kampen er kjent som det andre slaget i Sidrabukten. MS «Breconshire» ble gjort til vrak og MS «Clan Campbell» ble senket, men MS «Pampas» og MS «Talabot» nådde fram til Malta.


Battaglia Convoglio Espero 1.svg|Skisse av Maltas plassering i Middelhavet, det var bare om lag 100 kilometer til Sicilia, med tyske og italienske jager- og bombefly
SS Breconshire in Grand Harbour, Malta A6926.jpg|DS «Breconshire», det ene av de to handelsskipene som ble senket, i Grand Harbour, Malta, ved et tidligere anløp 
HMS Cleopatra smoke.jpg|Krysserne HMS «Cleopatra» og HMS «Euryalus» i kamp med italienske skip 22. mars 1942. Det røyklegges så handelsskipene kan unnslippe.
Strait of Sicily map.png|Skisse av Maltas plassering i Middelhavet
BombDamageMalta.jpg|Utbombede hus i Maltas hovedstad Valletta
SM 79 attacking Malta convoy MIWM FLM 003795.jpg|Italiensk bombefly angriper en alliert konvoi underveis mot Malta


I havn i Valletta ble imidlertid MS «Talabot» på nytt angrepet fra luften før lossingen var fullført. Skipet ble rammet og satt i brann og det ble senket av besetningen for å unngå at ammunisjon og drivstoff skulle eksplodere. Både under overfarten fra Alexandria og i havn i Valletta utmerket Johnsen seg med mot, tapperhet og kaldblodighet i sin støtte til besetningen. Kapteinen vurderte hennes opptreden som å være av stor betydning for opprettholdelsen av moralen om bord. Johnsen var, sammen med skipets kaptein og skipskatten, de siste fra besetningen som forlot MS «Talabot» da skipet ble evakuert den 27. mars 1942.

Historien om Johnsen er fortalt i sjøfarts- og krigslitteraturen, allerede fra de første etterkrigsårene og fram til i dag, som et eksempel på kvinners innsats i verdenskrigen.
 
Fra Malta kom Johnsen til Storbritannia. Hun fortsatte å seile og tjenestegjorde om bord på Wilhelmsen-skipene MS «Tarifa», MS «Tai Yin», MS «Toulouse» og til slutt MT «Fagerfjell», som hun vendte hjem til Norge med i desember 1945.

## Utmerkelser og ettermæle

Johnsen ble høyt dekorert for sin innsats. Hun er den eneste kvinnelige mottager av St. Olavsmedaljen med ekegren. For å ha seilt i 18 måneder i faresonen ble Johnsen tildelt Krigsmedaljen. Innsatsen hennes på MS «Talabot» ble av britene hedret med Distinguished Service Cross «for uforferdet å ha servert kaffe og andre forfriskninger til folkene på broen og ved kanonene under et hårdt luftangrep på skipet da det var på vei til Malta». Senere, i Liverpool, mottok hun den britiske British Empire Medal av admiral J.S.M. Ritchie. Ifølge Krigsseilerregisteret skal hun også ha mottatt Haakon VIIs Frihetsmedalje. Johnsen er verdenskrigens høyest dekorerte norske kvinne.

Johnsen mottok Ulabrand-statuetten.

I 2013 ble det reist en byste til hennes minne i Ålesund. Stedet der monumentet ble plassert fikk navnet Margit Johnsens plass.

## Se også

* Operasjon Pidestall
* Kampen om Middelhavet

## Referanser


## Kilder
* Dannevig, Birger (1968): *Skip og menn. Den norske handelsflåtes krigsinnsats 1939–1945*, Oslo: Cappelen (e-bok fra NB))
* Hjeltnes, Guri (1995): *Handelsflåten i krig. Bind 3. Sjømann: lang vakt*, Oslo: Grøndahl og Dreyers Forlag (e-bok fra NB)
* Lønnå, Elisabeth (2010): *Sjøens kvinner. Ute og hjemme*, Oslo: Scandinavian Academic Press
* Malmø, Morten (2017): *De som ikke sviktet : nordmenn som gjorde en spesiell innsats under andre verdenskrig*, Historie & kultur, Oslo ISBN 9788283230154
* Rasmussen, A.H. (1964): *Menn uten medaljer : en saga om og av norske sjøfolk*, Oslo: Cappelen (e-bok fra NB)
* Steen, Sverre (red.) (1948): *Norges krig: 1940–1945. Bind II*, Oslo: Gyldendal (e-bok fra NB)
* Vernø, Grethe og Sveri, Elisabeth (1990): *Kvinnenes forsvarshistorie*, Oslo: Kvinners frivillige beredskap (e-bok fra NB)

## Eksterne lenker

* «Malta-Margit og dødskonvoien», fra Nasjonalbiblioteket
* «Bestemor er Norges høyest dekorerte kvinnelige krigsdeltaker», artikkel fra NRK Møre og Romsdal 8. mai 2013